महेश भट्ट के करियर की यह खास फिल्म है। उनकी शुरुआती फिल्मों में 'अर्थ के साथ 'सारांश' की भी चर्चा होती है। महेश भट्ट बताते हैं, 'फिल्म का जन्म तब हुआ, जब मैंने एक मराठी दंपती को दर्द में डूबे देखा। उनके इकलौते बेटे का न्यूयार्क में इंतकाल हो गया था। वे मेरे गुरु यूूजी कृष्णमूर्ति से मिलने आते थे। वे रैशनलिस्ट थे, इसलिए पुनर्जन्म में यकीन नहीं रखते थे। उनकी बीवी को इससे सुकून मिलता था कि उनके बेटे का फिर से जन्म होगा और वे उससे मिल सकेंगी। यूजी कृष्णमूर्ति उन्हें सुनते थे मगर अपनी असहमति जाहिर कर उनके दुख को बढाना नहीं चाहते थे। मैंने महसूस किया कि हम मौत को स्वीकार नहीं पाते। आदमी अपने अंत का सामना ही नहीं करना चाहता है। पुनर्जन्म की धारणा का जन्म ही इस खौफ से होता है। सुकून तो इसमें है कि हम जल्दी मान लें कि यह जीवन जाएगा। फिल्म में अंत में बीवी प्रधान को अपने जीवन का सारांश पत्नी के चेहरे की झुर्रियों में दिखाई पडता है। जो चला गया, उसका शोक मना रहे हैं और जो जी रहा है उसे गंवा रहे हैं।'